**PRIJEDLOG!**

Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 39. i 40. Zakona o komunalnom gospodarstvu („Narodne novine“ broj: 68/18, 110/18 i 32/20) te članka 16. Statuta Općine Orehovica („Službeni glasnik Međimurske županije“ broj 7/21 i 4/22) Općinsko vijeće Općine Orehovica na 25. sjednici održanoj dana 17. prosinca 2024. godine, donosi

**PRAVILNIK**

**o poslovanju Vlastitog pogona**

**Članak 1.**

Ovim Pravilnikom uređuje se unutarnje ustrojstvo vlastitog pogona za obavljanje komunalnih djelatnosti na području Općine Orehovica (u daljnjem tekstu: Vlastiti pogon), način organizacije poslovanja, način planiranja poslova, broj potrebnih namještenika, opis i popis osnovnih poslova i radnih zadataka sa stručnim uvjetima potrebnim za obavljanje tih poslova kao i druga pitanja od značaja za njegov rad.

**Članak 2.**

Riječi i pojmovi koji se koriste u ovom Pravilniku odnose se jednako na muški i ženski rod bez obzira jesu li korišteni u muškom ili ženskom rodu.

**Članak 3.**

Djelokrug rada Vlastitog pogona određen je Odlukom o osnivanju Vlastitog pogona.

Vlastiti pogon nema svojstvo pravne osobe.

Vlastiti pogon komunalne poslove obavlja samostalno u granicama utvrđenim zakonom, drugim propisima i aktima Općine Orehovica.

**Članak 4.**

Vlastitim pogonom upravlja upravitelj Vlastitog pogona.

Upravitelj Vlastitog pogona Općine Orehovica kao organizacijske jedinice Jedinstvenog upravnog odjela je pročelnik Jedinstvenog upravnog odjela Općine Orehovica.

**Članak 5.**

Upravitelj pogona organizira i vodi rad Vlastitog pogona, odgovara općinskom načelniku za materijalno i financijsko poslovanje Vlastitog pogona i za zakonitost rada Vlastitog pogona.

**Članak 6.**

Upravitelj pogona donosi Godišnji plan i program rada.

Godišnji plan i program rada sadrži opći prikaz poslova i zadataka vlastitog pogona, potreban broj izvršitelja za realizaciju programa i plan sredstava za njegovu realizaciju, koji se planiraju realizirati u kalendarskoj godini. Godišnji plan i program rada donosi se najkasnije do kraja mjeseca studenog za narednu kalendarsku godinu.

Upravitelj Vlastitog pogona dužan je općinskom načelniku podnijeti izvješće o izvršenju Godišnjeg plana i programa rada Vlastitog pogona najkasnije do kraja veljače tekuće godine za prethodnu kalendarsku godinu.

**Članak 7.**

Upravitelj može planirati izdatke samo do iznosa utvrđenih Proračunom Općine Orehovica.

Za nabavu i ugovaranje radova Upravitelj se mora pridržavati propisa o javnoj nabavi, kao i ostalih propisa kojima je uređeno materijalno i financijsko poslovanje jedinica lokalne samouprave.

Ugovore s drugim fizičkim i pravnim osobama Upravitelj može zaključiti isključivo uz prethodnu suglasnost i na temelju ovlasti općinskog načelnika.

Na prava, obveze i odgovornosti, kao i druga pitanja u vezi s radom upravitelja vlastitog pogona te ostalih zaposlenika u vlastitom pogonu, a koja nisu uređena ovim Pravilnikom, primjenjuju se odredbe zakona kojima se uređuju radni odnosi službenika i namještenika u jedinicama lokalne i područne (regionalne) samouprave.

**Članak 8.**

Poslove Vlastitog pogona obavljaju namještenici prema rasporedu i opisu poslova utvrđenom Pravilnikom o unutarnjem redu Jedinstvenog upravnog odjela Općine Orehovica kojim se utvrđuju nazivi radnih mjesta s opisom poslova, stručnim i drugim uvjetima te broj izvršitelja.

**Članak 9.**

Plaće i druga primanja namještenika Vlastitog pogona utvrđuju se na način propisan Zakonom o plaćama u lokalnoj i područnoj (regionalnoj) samoupravi („Narodne novine“ broj 28/10 i 10/23), Odlukom o visini osnovice za obračun plaća službenika i namještenika Jedinstvenog upravnog odjela Općine Orehovica („Službeni glasnik Međimurske županije“ broj 9/22) te Odlukom o koeficijentima za obračun plaće službenika i namještenika („Službeni glasnik Međimurske županije“ broj 9/22 i 27/23).

Sredstva za plaće zaposlenih u Vlastitom pogonu osiguravaju se u Proračunu Općine Orehovica.

**Članak 10.**

Ovaj Pravilnik stupa na snagu osmog dana od dana objave u „Službenom glasniku Međimurske županije“.

**OPĆINSKO VIJEĆE OPĆINE OREHOVICA**

KLASA:

URBROJ:

Orehovica, 17. prosinca 2024. godine

**Predsjednik Općinskog vijeća**

Vedran Kovač

**OBRAZLOŽENJE:**

Sukladno članku 40. Zakona o komunalnom gospodarstvu, jedinica lokalne samouprave osniva vlastiti pogon odlukom predstavničkog tijela. Unutarnje ustrojstvo vlastitog pogona uređuje se odlukom o osnivanju vlastitog pogona te pobliže uređuje pravilnikom o poslovanju vlastitog pogona, koje donosi predstavničko tijelo jedinice lokalne samouprave.

Nadalje, sukladno nalogu revizije, Općina Orehovica u obvezi je osnovati Vlastiti pogon.

Slijedom navedenog, predlaže se Općinskom vijeću izglasavanje navedenog Pravilnika.